OBH  3473/1996.
Az állampolgári jogok országgyűlési biztosa általános helyettesének jelentése
Ügyintéző: dr. Gáspárné dr. Pere Katalin

Az eljárás megindulása

P.S. üllői lakos panasszal fordult az állampolgári jogok országgyűlési biztosához, mert a korábbi lakása szerint illetékes Fővárosi és Pest Megyei Nyugdíjbiztosítási Igazgatóság ......... számú rokkantsági nyugdíjt megállapító határozatot a Nyugdíjfolyósító Igazgatóság az emelés tekintetében nem hajtotta végre. 

Érintett alkotmányos jog

Szociális biztonsághoz való jog (alkotmány 70/E.§ (1) bek.)
Jogbiztonsághoz való jog (alkotmány 2.§ (1) bek.)

Alkalmazott jogszabályok

A társadalombiztosításról szóló 1975. évi II. törvény 46.§ (1) bekezdése: Az öregségi nyugdíj mértékét a nyugdíj megállapítása után szerzett szolgálati idő figyelembevételével,  kérelemre módosítani kell. A szolgálati időnek azt a tartamát azonban, amely alatt a nyugdíjat korlátozás nélkül folyósították, nem lehet figyelembe venni.
(2) bekezdés: Az öregségi nyugdíj összegét kérelemre újból meg kell állapítani, ha az igénylőnek a nyugdíj megállapítása után szerzett szolgálati ideje alatt legalább harminchat havi keresete van. Az újbóli megállapításnál a korábbi nyugdíjazáskor már figyelembe vett és - az (1) bekezdés rendelkezése szerint - az ezt követően szerzett szolgálati időt, valamint az utolsó harminchat havi keresetet kell alapul venni.
(3) bekezdés: Az újbóli megállapításnál az 1992. február 29-ét követően elért keresetek közül csak azok vehetők figyelembe, amelyek után a nyugdíjas nyugdíjjárulékot fizetett.

A nyugellátások és baleseti nyugellátások 1995. szeptember havi emeléséről szóló 88/1995.(VII.14.)  Korm.rendelet 4.§ (1) bekezdése: Azt a nyugdíjat, amelyet 1994. december 31-ét követő és 1996. január 1-jét megelőző időponttól újból megállapítottak (átcseréltek), vagy amelyet 1995. január 1-jét megelőző időponttól járó átmeneti járadék, rendszeres szociális járadék helyett állapítottak meg, 1995. január 1-je előtti időponttól járó ellátásnak tekintve, legkorábban a változás napjától fel kell emelni.

Megállapított tényállás

A panaszos korábban megállapított, majd szüneteltetett rokkantsági nyugdíjat 1995. február 11-től átcserélte, de az 1995. szeptember 1-jétől járó emelést a Nyugdíjfolyósító Igazgatóság nem foganatosította, annak ellenére, hogy a határozat is tartalmazta, hogy a 88/1995. (VII.14.) Korm. rendelet alapján 1995. február 11-től esedékes emelést a Nyugdíjfolyósító Igazgatóság hajtja végre.
Reklamációjára a Nyugdíjfolyósító Igazgatóság ......... számú, 1995. október 20-án kelt levelében emelési kérelmét elutasítja azzal az indokkal, hogy a 88/1995. (VII.14.) Korm.rendelet értelmében az 1995. január 1-je előtt megállapított nyugellátásokra jár az emelés.
A lakóhely szerint illetékes Fővárosi és Pest Megyei Nyugdíjbiztosítási Igazgatóság Ceglédi Kirendeltsége a panaszos fellebbezését hosszadalmas ügyintézést követően elutasította.

Megállapított alkotmányos visszásság

A vizsgálat eredményeként megállapítom, hogy mivel P.S.-nak a 88/1995. (VII.14.) Korm.rendelet szerint az átcserélés (1995. február 11-től) időpontjától járt az emelés és ennek végrehajtását a Nyugdíjfolyósító Igazgatóság elmulasztotta, valamint a Ceglédi Kirendeltség hibás döntése miatt többször sérült a szociális biztonsághoz és jogbiztonsághoz való jog. 

Ajánlás

Megkeresem az Országos Nyugdíjbiztosítási Főigazgatóság főigazgatóját, hogy az ügyben jogszabályellenesen eljárt Nyugdíjfolyósító Igazgatóság és a Ceglédi Kirendeltség vezetőjének figyelmét szíveskedjék felhívni az eljárásban feltárt alkotmányos visszásság megszüntetésére.

Budapest, 1996. november 20.

Dr. Polt Péter